Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 579/12/8806	Košice, 9.1.2014
EEČ : 2-65-17-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v dobe od 24. 01. 2012 do 12. 06. 2012 vo svojom byte v obytnom bloku č. 333/60 na Sídlisku Cementár v obci XXXXX, neoprávnene odoberal elektrickú energiu, od ktorej bol predtým spoločnosťou Východoslovenská distribučná a. s. odpojený a to tak, že porušil zabezpečovaciu plombu montážnika, následne svojvoľne zapojil elektromer č. 765046 a týmto zároveň elektroinštaláciu svojho bytu na elektrickú energiu, pričom takto došlo k spotrebe 369 KWh neoprávnene odobratej elektriny, čím neoprávneným odberom elektrickej energie za obdobie 140 dní pre spoločnosť Východoslovenská distribučná a. s. so sídlom Mlynská 31, XXXXX spôsobil škodu vo výške 330,59 €,

lebo je trestné stíhanie neprípustné podľa § 9 odsek 1 písmeno d

Odôvodnenie:
Poverený príslušník PZ z OO PZ XXXXX uznesením  z 19. 07. 2012 začal trestné stíhanie a súčasne vzniesol obvinenie obv. XXXXX pre prečin krádeže podľa § 212 ods. 2 písm. e) Tr. zákona, ktorého sa mal dopustiť tak, ako je to uvedené vo výrokovej časti tohto uznesenia.   

 Poverený príslušník PZ po skončení vyšetrovania tunajšej prokuratúre predložil návrh na zastavenie trestného stíhania podľa § 215 ods. 1 písm. d) Trestného poriadku s poukazom na ust. § 9 ods. 1 písm. d) Trestného poriadku, pretože obv. XXXXX dňa 31. 05. 2012 bol vyhlásený za mŕtveho. 

	Po preskúmaní vyšetrovacieho spisu som dospel k záveru, že návrh povereného príslušníka PZ na zastavenie trestného stíhania je dôvodný. 

Z dôkazov vo vyšetrovacom spise sa nachádzajúcich vyplýva, že obv. XXXXX po spáchaní trestnej činnosti dňa 30. 05. 2012 odišiel  z miesta trvalého bydliska a od tejto doby o svojej osobe nedal nikomu nič vedieť. Následne dňa 12. 09. 2013 v Zádielskej doline, okres XXXXX - okolie, boli nájdené kostrové pozostatky patriace obv. XXXXX. Na základe toho bol obv. Ľuobmír XXXXX vyhlásený za mŕtveho dňom 31. 05. 2012.

Uvedená skutočnosť zakladá neprípustnosť trestného stíhania osoby, ktorá bola vyhlásená za mŕtveho a preto bolo potrebné zastaviť trestné stíhanie podľa        § 215 ods. 1 písm. d) Tr. poriadku s poukazom na ustanovenie § 9 ods. 1 písm. d) Tr. poriadku.

Z hore uvedených dôvodov bolo nutné rozhodnúť tak, ako je to uvedené        vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Karas
prokurátor